**ՀԻՄՆԱՎՈՐՈՒՄ**

**«ԱՆԱՍՆԱԲՈՒԺՈՒԹՅԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ԵՎ «ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՊԵՏԱԿԱՆ ՎԵՐԱՀՍԿՈՂՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՕՐԵՆՔՆԵՐԻ ՆԱԽԱԳԾԵՐԻ**

1. **Ընթացիկ իրավիճակը և իրավական ակտի ընդունման անհրաժեշտությունը.**

«Անասնաբուժության մասին» օրենքի 22-րդ հոդվածի 1-ին մասի 6-րդ կետի համաձայն՝ կենդանական ծագման հումքի և մթերքի արտադրությամբ, վերամշակմամբ, պահպանմամբ, փոխադրմամբ, առևտրով կամ իրացմամբ զբաղվող ֆիզիկական և իրավաբանական անձինքպարտավոր են վերամշակել (մշակել), իրացնել, վաճառել, մատակարարել, ներմուծել բացառապես սպանդանոցում կենդանիների սպանդից գոյացած կենդանական ծագման մթերք և կենդանական ծագման հումք, բացառությամբ սույն օրենքի 40-րդ հոդվածի 2-րդ մասի 1-6-րդ կետերով սահմանված, ինչպես նաև Կառավարության սահմանած ժամանակացույցով նախատեսված դեպքերի: Միևնույն ժամանակ, Հայաստանի Հանրապետությունում սպանդանոցային ծագման կենդանական ծագման մթերքի և հումքի պարտադիր լինելու պահանջի պահպանման նկատմամբ վերահսկողության իրականացման պատշաճ մակարդակն ապահովելու համար անհրաժեշտություն է առաջացել հստակ սահմանել սննդի շղթայի այն փուլերը և գործողությունները, որոնց ընթացքում ֆիզիկական և իրավաբանական անձինք պարտավոր են ապահովել սպանդանոցային ծագման կենդանական ծագման մթերքի և հումքի պարտադիր լինելու պահանջը՝ բացառելով ոչ սպանդանոցային արդյունքում ստացված մսամթերքի շրջանառությունը:

 «Սննդամթերքի անվտանգության պետական վերահսկողության մասին» օրենքում լրացում կատարելու մասին» օրենքի նախագծի մշակման անհրաժեշտությունը պայմանավորված է օրենսդրության պահանջների խախտումներով ոչ սպանդանոցային ծագման մթերքի իրացման նկատմամբ պատշաճ վերահսկողություն իրականացնելու, այդ թվում՝ ոչ սպանդանոցային ծագման  մթերք հայտնաբերելու դեպքում ամբողջ խմբաքանակի կասեցման, առգրավման և հետագա ոչնչացնելու գործընթացը կանոնակարգելու անհրաժեշտությամբ, քանի որ ներկայիս օրենսդրական իրավակարգավորումները խոչընդոտներ են առաջացնում վերահսկողության գործընթացն ամբողջական դարձնելու համար:

**2.Առաջարկվող կագավորումների բնույթը.**

Նախագծերով առաջարկվում է փոփոխություններ կատարել «Անասնաբուժության մասին» օրենքի 22-րդ հոդվածի 1-իբ մասի 6-րդ կետում՝ հստակեցնելով սննդի շղթայի այն փուլերը և գործողությունները, որոնց ընթացքում ֆիզիկական և իրավաբանական անձինք պարտավոր են ապահովել սպանդանոցային ծագման կենդանական ծագման մթերքի և հումքի պարտադիր լինելու պահանջը, որն իր հերթին հնարավորություն կընձեռի ոչ միայն ապահովել կենդանական ծագման մթերքի հետագծելիությունը, այլ նաև՝ սպառողին ապահովել անվտանգ և որակյալ մսամթերքով, կանխել կենդանիների և մարդկանց համար վարակիչ հիվանդությունների տարածումը, ինչպես նաև ոչ սպանդանոցային ծագման մթերքի հայտնաբերման դեպքում կանոնակարգել այն ոչնչացնելու գործընթացը՝ ապահովելով վերոնշյալ ոլորտում պետական վերահսկողության արդյունավետությունը:

Միաժամանակ, առաջարկվում է լրացում կատարել «Սննդամթերքի անվտանգության պետական վերահսկողության մասին» օրենքում՝ կանոնակարգելով ոչ սպանդանոցային ծագման  մթերք հայտնաբերելու դեպքում պետական վերահսկողություն իրականացնող պաշտոնատար անձանց լիազորությունները, մասնավորապես՝ ամբողջ խմբաքանակի կասեցման, առգրավման և հետագա ոչնչացնելու գործընթացը:

**3.Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ վարչապետի աշխատակազմի տեսչական մարմինների աշխատանքների համակարգման գրասենյակի կողմից։

**4.Ակնկալվող արդյունքը.**

Նախագծի ընդունմամբ հնարավորություն կընձեռվի ապահովել հանրապետության տարածքում սպանդանոցային ծագման կենդանական ծագման մթերքի իրացումը և սպառումը, ապահովել կենդանական ծագման մթերքի հետագծելիությունը՝ սպառողին ապահովելով անվտանգ և որակյալ մսամթերքով, կանխել կենդանիների և մարդկանց համար վարակիչ հիվանդությունների տարածումը, ինչպես նաև ոչ սպանդանոցային ծագման մթերքի հայտնաբերման դեպքում կանոնակարգել պետական վերահսկողություն իրականացնող պաշտոնատար անձանց լիազորությունները, մասնավորապես՝ ամբողջ խմբաքանակի կասեցման, առգրավման և հետագա ոչնչացման գործընթացի հետ կապված: Մինևույն ժամանակ, իրավական հիմք կստեղծվի ոչ սպանդանոցային մորթի արդյունքում ստացված կենդանական ծագման հումքի և մթերքի հայտնաբերման դեպքում կասեցնել խմբաքանակի իրացումը, առգրավել և ոչնչացնել այն, հետագա շուկայահանումը բացառելու համար:

**5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Նախագիծը վերոնշյալ փաստաթղթերի հետ փոխկապակցված չէ։

**6. Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխության մասին.**

Նախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա, պետական և տեղական ինքնակառավարման մարմինների բյուջեներում ծախսերի և եկամուտների էական ավելացում և նվազեցում չի նախատեսվում:

**7. Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին տեղեկանք.**

Նախագծի ընդունումը կառաջացնի այլ իրավական ակտի ընդունում կամ դրանցում փոփոխոխություններ կատարելու անհրաժեշտություն: